Aseară, Petroșaniul s-a umplut de fluturași electorali. Cinci zile pînă la alegerile prezidențiale. Ca să nu uităm. Fără alte comentarii.

miercuri, 29 octombrie 2014, 7:07

Aseară, Petroșaniul s-a umplut de fluturași electorali. Cinci zile pînă la alegerile prezidențiale. Ca să nu uităm. Fără alte comentarii.





de Mirela Neag și Cătălin Tolontan



24 octombrie 2006: Monica Iacob Ridzi, deputat PD-L spune în fața Camerei Deputaților: ”Folosind un limbaj ordinar, de care s-ar ruşina până şi ultimul partid extremist, PSD Petroşani, în numele luptei de clasă, îndeamnă la răzvrătire. Vorba cântecului: <Ce naşte din Iliescu, mineriade mănâncă!>”

8 iulie 2009: Monica Iacob Ridzi susține că investigația Gazetei împotriva ei este speculată politic și că ”am auzit că PSD i-a propus lui Cătălin Tolontan funcția de secretar de stat la Ministerul Tineretului și Sportului”.

13 iulie 2009: DNA înregistrează cum în cabinetul ministrului Monica Iacob Ridzi se discută despre ștergerea probelor din calculatoare. Șefa de cabinet se întreabă dacă nu cumva procurorii pot reconstitui mailurile de pe gmail. Aflat și el la discuții, Tiberiu Iacob Ridzi, soțul ministrului și primar PD-L de Petroșani, o liniștește pe Monica: ”Nu! Cînd sunt serverele astea (nr: gmail), nu merge!”.

16 decembrie 2010: Victor Ponta: „E clar că Traian Băsescu a coordonat votul din Parlament de protecție a Monicăi Ridzi pentru ca aceasta să nu dezvăluie în justiție adevăratul destinatar al sumelor deturnate, el fiind dezvăluit de presă: domnișoara Elena Băsescu, cea care și-a făcut campanie cu banii deturnați de Monica Iacob Ridzi”.

27 ianuarie 2014: Monica Iacob Ridzi este condamnată de Înalta Curte de Casație și Justiție la 5 ani de închisoare cu executare. Sentința nu este definitivă.

22 octombrie 2014: Monica Iacob Ridzi, aleasă deputat pe listele PPDD, intră în grupul parlamentar al PSD. Și ea și soțul ei se înscriu în UNPR, aliatul PSD.

28 octombrie 2014: Petroșaniul este împînzit cu fluturașe PSD pe care scrie:

”Votați Victor Ponta președinte!

Este singurul candidat care ne poate garanta că nu ne vom întoarce niciodată la tăierile de pensii și salarii din timpul guvernării PD-L!

În spatele candidatului Klaus Johannis se află oamenii lui Băsescu, cei care au distrus această țară: Blaga, Roberta Anastase, Videanu, Blejnar și ceilalți…”

Cu mult respect,

Florin Tiberiu Iacob Ridzi

Primarul Municipiului Petroșani